In diepte – Orania.Biz
Vrae oor Volkstaat aan die Weskus
Die gedeeltes wat in geel gemerk het is glo van die grond wat die ANW wil bekom. Foto: Facebook
Die vooruitsig van 'n "Afrikaner-nedersetting" aan die Weskus het 'n klomp Afrikaners aan die praat. Talle vrae en 'n bewering dat dié beplande ontwikkeling slegs 'n geldmaakfoefie is, gooi egter 'n skaduwee oor die entoesiasme van dié wat reeds geld daarin belê het. Maroela Media het ondersoek ingestel.
Dit blyk dat die mense agter die projek reeds vir 'n geruime tyd op soek is na die regte plek om hul sogenaamde Afrikaner Nedersetting te gaan vestig. Hul Utopia is onlangs tussen Lutzville en Nuwerus, noord van die Olifantsrivier, gevind, waar 3000 ha ongerepte plaasgrond lê en wag vir die pioniers.
Beplanning vir die nedersetting is aanvanklik agter die skerms deur 'n klein groepie bestuurslede gedoen om grondgebied vir die selfbeskikking van die Afrikaner te identifiseer voordat dit bekend gemaak sou word.